రామానుజాచార్యుల తల్లిదండ్రులు ఎవరు?
రామానుజాచార్యుడు
ఈయన విశిష్టాద్వైత మతోద్ధారకుఁడు. ఈయన 800 సంవత్సరములకు ముందు అవతరించినట్టు తెలియవచ్చెడి. ఈయన తండ్రి ఆసూరి కేశవాచార్యులు. తల్లి కాంతిమతి. జన్మస్థానము చెన్నపురికి సమీపమున 26 మయిళ్ల దూరమున ఉండు శ్రీ పెరుంబూదూరు (భూతపురము). విద్యాభ్యాసము చేసినచోటు కాంచీపురము. సకల శాస్త్రములను యాదవ ప్రకాశులు అను అద్వైత మతావలంబి అగు సన్యాసివద్ద చదివి, వానికెల్ల విశిష్టాద్వైత పరముగా అర్థము సాధించి ఆమతమును స్థాపించి పిమ్మట త్రిదండసన్యాసి అయి యతిరాజు అనుపేరు పొంది, మేలుకోట (తిరునారాయణపురము) శ్రీరంగము తిరుపతి మొదలగు అనేక దివ్యస్థలములయందు మఠములను ఏర్పఱచి అచ్చటచ్చట వైష్ణవ మతమును స్థాపించెను. వెండియు ఈయన బహుదేశాటనము చేసి పలుమతముల వారిని జయించి శిష్య సంఘమును సంపాదించి తమ మతమును వృద్ధిపొందించెను. ఈయన వ్యాససూత్ర భాష్యము, గీతాభాష్యము, తర్కభాష్యము, వేదార్థసంగ్రహము, న్యాయామృతము, వేదాంత ప్రదీపము, వేదాంత తత్త్వసారము, నారదీయ పాంచరాత్రాగమము, రంగనాథస్తవము, గద్యత్రయము, మఱియు పెక్కు స్వరూప గ్రంథములను రచియించెను. కనుక ఈయనకు భాష్యకార్లు అనియు ఎంబెరు మానారు అనియు నామధేయములు కలిగెను. ఈ రామానుజాచార్యులు శేషాంశసంభూతుఁడు.
శేషం రామానుజాచార్యులు
శేషం రామానుజాచార్యులు సుప్రసిద్ధ కవి, పండితుడు, వ్యాఖ్యాత, ఉభయ భాషా ప్రవీణుడు. ఆకాశవాణి కార్యనిర్వహణ అధికారిగా విభిన్న కార్యక్రమాలను ఆయన సమర్థవంగా నిర్వహించారు. ప్రముఖ పత్రికల్లో ఎన్నో వ్యాసాలు రాసారు. ఆముక్తమాల్యద, చింతరామృతం, చైతన్యరేఖలు, సమాలోచన, రంఘనాథ వైభవం మొదలైన రచనలు చేశారు.
ఆయన తెలంగాణ రాష్ట్రం నల్లగొండ జిల్లా, నకిరేకల్‌కు చెందిన వారు. గీతా విజ్ఞానాంధ్ర కళాశాలలో బీవోఎల్‌ను పూర్తి చేశారు. 1974లో ఉపాధ్యాయ శిక్షణ పూర్తి చేసి, జిల్లా పరిషత్‌ ఉన్నత పాఠశాలలో తెలుగు పండిట్‌గా కొనసాగారు. 1976 అక్టోబరు 15న ఆకాశవాణిలో చేరి 30ఏళ్లుగా వివిధ హోదాల్లో, శాఖల్లో విధులు నిర్వహించారు. శ్రీ వైష్ణవ సేవా సంఘానికి ఉపాధ్యక్షుడిగా కొనసాగారు. ఆయన ఏప్రిల్ 16 2016 న మరణించారు. ఆయనకు ఒక కుమారుడు మరియు కుమార్తె ఉన్నారు.